Uafhængigt af hinanden kørte to personbiler mandag eftermiddag ved 16.30 tiden galt på motorvej E45 syd for Haverslev. Motorvejen var i forbindelse med uheldene spærret i begge spor, og trafikanter, der kørte syd på ad E45 blev ledt af ved afkørsel 33 Haverslev. Selvom uheldene ikke havde sammenhæng, var årsagen dog formentlig den samme. Kraftige haglbyger efterlod vejen spejlglat, og ligesom det skete i weekenden kører bilisterne galt på stribe. Søndag kunne vagtchef Per Jørgensen tælle til mindst 20 glatføreuheld på et døgn. Der skete heldigvis ikke alvorlig personskade ved uheldene. Det samme er tilfældet mandag eftermiddag hvor vagtchefen trods sparsom viden om hændelserne, ikke melder om alvorlig tilskadekomst.

Referat:
To uheld på næsten samme tid mandag eftermiddag, medførte at E45 i sydgående retning omkring Haverslev var spærret for trafik i godt en time.